b'\n_START_ARTICLE_\nThomas Huxley\n_START_PARAGRAPH_\nThomas Henry Huxley (4. mai 1825 Ealing \xe2\x80\x93 29. juuni 1895 Eastbourne) oli inglise loodusteadlane, kes oli tuline Charles Darwini evolutsiooniteooria pooldaja \xe2\x80\x93 seet\xc3\xb5ttu on teda nimetatud ka Darwini buldogiks._NEWLINE_Huxley kuulus debatt Oxfordi piiskopi Samuel Wilberforce\'iga oli aluseks Darwini evolutsiooniteooria laialdasele heakskiidule, samuti Huxley enda populaarsusele. Wilberforce\'i \xc3\xa4rritas enim evolutsiooniteooria v\xc3\xa4ide, et inimene on (f\xc3\xbclogeneetiliselt) l\xc3\xa4hedalt seotud ahvidega._NEWLINE_Vaatamata sellele, et m\xc3\xb5nes Darwini idees (n\xc3\xa4iteks gradualism ja looduslik valik) polnud ta p\xc3\xa4ris kindel, toetas ta avalikes v\xc3\xa4ljaastumistes alati \xc3\xbchepoolselt Darwinit._NEWLINE_Huxley oli esimene, kes esmakordselt argumenteeris lindude p\xc3\xb5lvnemise roomajatest. Sellele j\xc3\xa4reldusele j\xc3\xb5udis ta p\xc3\xa4rast \xc3\xbcrglinnu arheopter\xc3\xbcksi luustiku v\xc3\xb5rdlemist v\xc3\xa4ikese kahel jalal k\xc3\xb5ndiva lihas\xc3\xb6\xc3\xb6ja sisaliku Compsognathuse luustikuga._NEWLINE_Oma religioossetelt vaadetelt oli Huxley agnostik. Ehkki jumala(te) olemasolus on kaheldud juba aastatuhandeid, leiutas Huxley terminid "agnostik" ja "agnostitsism" (avalikus kirjas\xc3\xb5nas esmakordselt 1870). Sellega vastandas ta end oma kaasaegsetele intellektuaalidele, kes v\xc3\xa4itsid metaf\xc3\xbc\xc3\xbcsilist t\xc3\xb5de teadvat ning keda ta nimetas "istideks" ja v\xc3\xb5rdles gnostikutega varakristlikus t\xc3\xa4hendustes \xe2\x80\x93 nendega, kes valdavad vaimulikku t\xc3\xb5de. Tema s\xc3\xb5nakasutuses on n\xc3\xa4htud ka vihjet tundmatule jumalale, kellele Ateenas oli altar p\xc3\xbcstitatud, kuid Huxley ise eitas seda.'